Mej. Heelal-debakel: ‘Mthethwa se siening ŉ minderheid’Lalela Mswane, die huidige Mej. Suid-Afrika. (Foto: Glamfuel/Facebook/Official Miss SA) Die Suid-Afrikaanse Joodse Raad van Afgevaardigdes (SAJRA) meen Nathi Mthethwa, minister van sport, kuns en kultuur, se siening oor Suid-Afrika se deelname aan die Mej. Heelal-kompetisie verteenwoordig dié van ŉ minderheid. Mthethwa het Sondag ŉ verklaring uitgereik waarin hy sê dat die regering sy steun aan die Mej. Suid-Afrika-organisasie onttrek ná vrugtelose pogings om die organisasie te oorreed om nié aan die internasionale kompetisie in Desember in Israel deel te neem nie. Die ANC het egter Mthethwa se aankondiging verwelkom. Wendy Kahn, SAJRA se nasionale direkteur, sê die protes teen Lalela Mswane, die huidige Mej. Suid-Afrika, se deelname aan die kompetisie het maar ŉ “handjievol aktiviste” gelok, en dat ’n peiling wat Donderdagaand deur Newzroom Afrika gedoen is, ’n meerderheid van byna 2:1 ten gunste van haar deelname getoon het.“Dit is baie duidelik dat minister Mthethwa se siening dié van ŉ minderheid verteenwoordig. “Suid-Afrika het diplomatieke bande en uitgebreide kommersiële handelsbetrekkinge met Israel. Die manier waarop ons situasies beïnvloed, is om betrokke te raak, nie om te onttrek nie.” Kahn meen deur deure toe te maak isoleer Suid-Afrika homself om ŉ bydrae tot vrede in die land te lewer. “Watter beter geleentheid het ’n Suid-Afrikaner om deel te wees van iets waar sy met 70 lande regoor die wêreld, insluitend baie Arabiese lande, kan skakel om ons storie van dialoog en uitbouing van vrede te deel?” Die ANC het Sondag gesê hy ondersteun Mthethwa se beroep op die Mej. Suid-Afrika organisasie en het ook ŉ versoek gerig dat die organisasie aan die “oorweldigende oproep” om te onttrek gehoor moet gee. “Die rassisme, menseregteskendings, onwettige nedersettings, voortgesette onwettige besetting en die apartheidswette van Israel is goed gedokumenteer en behoort rede genoeg te wees vir onttrekking. “Ons onthou met pyn dat swart Suid-Afrikaners nie toegelaat was om aan kompetisies deel te neem nie, waaronder die Mej. Suid-Afrika-kompetisie. Hulle moes maar aan Mej. Wêreld-kompetisies deelneem onder die titel “Mej. Afrika Suid”. Hierdie aaklige geskiedenis van rassisme onder die Mej. Suid-Afrika “handelsmerk” maak die boikot van hierdie Mej. Heelal-kompetisie nog belangriker en meer noodsaaklik,” het die regerende party in ŉ verklaring gesê.